দ্বিতীয় দিনের সমাপনী অধিবেশনের শিরোনাম ছিল ‘লোকসাহিত্য’। এ-পর্বে মূল বক্তার বক্তব্য রাখেন বাংলা একাডেমির মহাপরিচালক ও আন্তর্জাতিক খ্যাতিসম্পন্ন ফোকলোরবিদ শামসুজ্জামান খান। কবি আসাদ চৌধুরীর সভাপতিত্বে আলোচকের বক্তব্য রাখেন লোকসংস্কৃতি গবেষক আবুল ফতেহ ফাত্তাহ, লোকসংস্কৃতি গবেষক-নাট্যকার সাইমন জাকারিয়া ও সুমনকুমার দাশ। এ-অধিবেশনের মূল বক্তা শামসুজ্জামান খান দক্ষিণ এশিয়ার ফোকলোর চর্চার ইতিহাস এবং সাম্প্রতিক চালচিত্র নিয়ে গুরুত্বপূর্ণ মতামত উপস্থাপন করার পাশাপাশি বাংলাদেশের লোকসাহিত্যচর্চার সংকট ও সম্ভাবনাগুলো চিহ্নিত করেন।